**Giorgione**, vl. menom **Giorgio Barbarelli da Castelfranco** (\* okolo 1477/1478, Castelfranco Veneto – † 1510, Benátky) bol taliansky renesančný maliar. Je považovaný za zakladateľa benátskeho maliarstva 16. storočia.

V dejinách umenia patrí Giorgioneho dielo k najproblematickejším. Vzniklo v rozpätí iba desiatich rokov (1500 – 1510), v čase veľkých zmien v benátskom maliarstve, kedy intenzívnel prílev nových maliarskych námetov a techník.

Život a dielo
-------------

O jeho živote je veľmi málo poznatkov. Nie je bezpečne dokázaný dátum jeho narodenia ani pôvod. Do povedomia svetovej verejnosti sa dostal najmä vďaka svojim dielam. Spomína sa iba v dvoch dobových dokumentoch z rokov 1507 – 1508. Prvý potvrdzuje, že namaľoval obraz pre Dóžov palác v Benátkach (ten však pri požiari paláca v roku 1577 zhorel) a v druhom sa uvádza, že namaľoval fresky na fasádu sídla nemeckých obchodníkov v Benátkach (tie sú okrem nepatrných zvyškov rovnako zničené).

Jeho spolupracovníkom na spomínaných freskách bol jeho súčasník Tizian, s ktorým sa spolu učili pravdepodobne v dielni Giovanniho Belliniho. Veľký význam pre jeho ďalší rast malo dielo Leonarda da Vinci, do kontaktu s ktorým prišiel v roku 1500 pri Leonardovom pobyte v Benátkach.

*Spiaca Venuša*, okolo 1510, olej na plátne, Galéria starých majstrov, Drážďany. Dielo patrí k najznámejším obrazom vôbecGiorgoneho dielo je skromné, autorstvo mnohých obrazov, ktoré sa mu pripisujú, nie je isté. Znalec talianskeho umenia Marcantonio Michie vo svojich záznamoch z roku 1530 uvádza sedem Giorgioneho diel v benátskych súkromných zbierkach. O troch z nich existujú poznatky dodnes: ide o jeho najslávnejšie diela *Búrka*, *Traja filozofi* a *Spiaca Venuša*. Dva posledne spomínané obrazy pritom dokončili iní umelci – *Troch filozofov* Sebastiano del Piombo a *Venušu* Tizian. Niekedy pred rokom 1510 vznikol obraz *Koncert v prírode*, dnes vystavený v parížskom Louvri.

I keď s Giorgioneho menom je spojené autorstvo iba niečo vyše dvadsiatich obrazov (z nich iba pri šiestich je jeho autorstvo bezpečne doložené), jeho výtvarný prejav bol taký silný, že i tento malý počet diel reprezentuje nástup obdobia vrcholnej renesancie v maliarstve nielen v Benátkach ale v celom Taliansku.

Presný dátum jeho smrti nie je známy. Zomrel predčasne na následky morovej nákazy. Od polovice 16. storočia už o Giorgionem chýbajú akékoľvek autentické záznamy.

Výber z tvorby
--------------

*Chlapec so šípom*, okolo 1505, olej na dreve, Umeleckohistorické múzeum, Viedeň
* *Búrka*, 1506 – 1508, Galleria dell'Accademia, Benátky
* *Traja filozofi*, okolo 1509, Umeleckohistorické múzeum, Viedeň
* *Klaňanie troch kráľov*, Národná galéria, Londýn
* *Klaňanie pastierov*, 1505 – 1510, Národná galéria umenia, Washington
* *Judita*, okolo 1504, Ermitáž, Sankt Peterburg
* *Madona so svätcami*, okolo 1505, Katedrála, Castelfranco Veneto
* *Koncert v prírode*, 1508 – 1509, Louvre, Paríž
* *Spiaca Venuša*, okolo 1510, Galéria starých majstrov, Drážďany
* *Šalamúnov súd*, 1500 – 1501, Galleria degli Uffizi, Florencia
* *Laura*, okolo 1506, Umeleckohistorické múzeum, Viedeň

Galéria obrazov
---------------

* Búrka, 1506 - 1508, olej na plátne, Galleria dell'Accademia, Benátky*Búrka*, 1506 - 1508, olej na plátne, Galleria dell'Accademia, Benátky
* Madona so svätcami, okolo 1505, olej na dreve, Katedrála, Castelfranco Veneto*Madona so svätcami*, okolo 1505, olej na dreve, Katedrála, Castelfranco Veneto
* Traja filozofi, okolo 1509, olej na plátne, Umeleckohistorické múzeum, Viedeň*Traja filozofi*, okolo 1509, olej na plátne, Umeleckohistorické múzeum, Viedeň
* Koncert v prírode, 1508 - 1509, olej na plátne, Louvre, Paríž*Koncert v prírode*, 1508 - 1509, olej na plátne, Louvre, Paríž

Iné projekty
------------

Commons
* Spolupracuj na Commons Commons ponúka multimediálne súbory na tému **Giorgione**

Zdroje
------

* R. H. Johannsen, *Slávne maľby*, Slovart, Bratislava, 2004
* M. Levey, *Stručné dejiny maliarstva*, Tatran, Bratislava 1972

Externé odkazy
--------------

Giorgione na Web Gallery of Art

Autoritné údaje: * abART: 44233
* BnF: 11954736s
* GND: 118539469
* ISNI: 0000 0001 2128 7942
* LCCN: n79029786
* NK ČR: xx0011782
* ULAN: 500028290
* VIAF: 39385864
* Web umenia: 3126
* WorldCat: lccn-n79029786